แมนูไลฟ์แนะรอซื้อหุ้นส่อแววพักฐาน
บลจ.แมนูไลฟ์มองระยะสั้นหุ้นส่อปรับฐาน จังหวะเข้าซื้อ ชูกองทุน MSEQ DIV ทางเลือกลงทุน
19 มี.ค. 2556

บลจ.แมนูไลฟ์มองระยะสั้นหุ้นส่อปรับฐาน จังหวะเข้าซื้อ ชูกองทุน MSEQ DIV ทางเลือกลงทุน
นายต่อ อินทวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) เปิดเผยว่า ตั้งแต่ต้นปี 2556 จนถึงวันที่ 15 มี.ค.ที่ผ่านมา ดัชนีหุ้นไทยปรับตัวเพิ่มขึ้นกว่า 14.81% ทำให้ตลาดอาจมีแรงกดดันจากการขายทำกำไรในระยะสั้น เนื่องจากหุ้นหลายตัวในตลาดมีส่วนต่างที่จะขึ้นได้ค่อนข้างจำกัดเมื่อเทียบกับราคาเป้าหมาย รวมถึงตลาดหุ้นโลกอาจเผชิญแรงกดดันจากปัจจัยลบในสหรัฐหรือยุโรปที่ออกมาเป็นระยะ 
อย่างไรก็ตาม ปัจจัยพื้นฐานทางเศรษฐกิจไทยที่ยังมีแนวโน้มเติบโตอย่างแข็งแกร่งในปี 2556 จึงคาดว่าเงินทุนไหลเข้าจากต่างประเทศจะยังเป็นปัจจัยหลักในการผลักดันตลาดหุ้นในปีนี้ และส่งผลให้เงินบาทมีแนวโน้มแข็งค่าขึ้น ทำให้ตลาดหุ้นไทยน่าสนใจในมุมมองของต่างชาติมากขึ้น
“แม้ว่าตลาดหุ้นไทยจะปรับตัวขึ้นมามากเมื่อเทียบกับในอดีต แต่ก็ยังไม่แพงหากเทียบกับประเทศอื่นในภูมิภาคเอเชีย โดยตลาดหุ้นไทยมีสัดส่วนราคาต่อกำไรต่อหุ้น (พี/อี) ประมาณการในปี 2556 อยู่ที่ 14 เท่า เทียบกับค่าพี/อีของประเทศอินโดนีเซีย ฮ่องกง และไต้หวัน ที่ระดับประมาณ 15 เท่า และฟิลิปปินส์ที่ระดับประมาณ 19 เท่า” นายต่อ กล่าว 
อย่างไรก็ตาม มองว่าการปรับฐานของหุ้นไทยเป็นโอกาสในการลงทุนกองทุนหุ้นเพื่อโอกาสรับผลตอบแทนที่ดีในระยะยาว จึงแนะนำกองทุนเปิด แมนูไลฟ์ สเตร็งค์ อิควิตี้ ปันผล (MSEQ DIV) ซึ่งจ่ายเงินปันผลสม่ำเสมอ โดยล่าสุดวันที่ 15 มี.ค. 2556 กองทุนปิดสมุดทะเบียนเพื่อสิทธิในการจ่ายเงินปันผลหน่วยละ 1.20 บาท และเป็นการจ่ายครั้งที่ 12 นับตั้งแต่ตั้งกองทุนเมื่อวันที่ 28 ส.ค. 2552 จ่ายเงินปันผลรวม 9.05 บาทต่อหน่วย ผลตอบแทนจากเงินปันผลอยู่ที่ 90.5 %
นายวนา พูลผล ประธานเจ้าหน้าที่บริหาร บลจ.ยูโอบี (ไทย) เปิดเผยว่า ผลการเสนอขายกองทุนเปิด ยูโอบี ทริกเกอร์ ฟันด์ 13 (UOBT 13) ซึ่งเน้นลงทุนหุ้นไทยตั้งเป้าผลตอบแทน 7% ใน 1 ปี ได้รับการตอบรับที่ดี โดยมียอดซื้อเข้ามาสูงถึง 2,510 ล้านบาท ในเวลาเพียง 2 วัน ที่เปิดขายในวันที่ 12-13 มี.ค.ที่ผ่านมา